**B. Osobitná časť**

**K § 1 a prílohe č.1**

Konštatuje sa zmena hranice Národného parku Slovenský kras a vyhlásenie jeho zón a ochranného pásma. Súčasne § 1 odkazuje na prílohu č. 1, ktorá obsahuje mapu, na ktorej sú vyznačené hranice národného parku, jeho zón a hranice ochranného pásma národného parku.

Presný popis hraníc v digitálnej forme a v potrebnom geografickom informačnom formáte má v dispozícii Štátna ochrana prírody Slovenskej republiky, Správa Národného parku Slovenský kras so sídlom v Brzotíne, ako aj Národné lesnícke centrum.

**K § 2**

Územie národného parku sa vymedzuje prostredníctvom príslušných okresov a katastrálnych území, ďalej sa v tomto ustanovení uvádza, kde je možné nájsť podklady, v ktorých je zakreslená hranica národného parku. Technickým podkladom na zápis priebehu hranice národného parku, hranice zón národného parku a hranica ochranného pásma národného parku do katastra nehnuteľností je zjednodušený operát geometrického plánu. Pre potreby praxe budú grafické podklady, v ktorých je zakreslená hranica národného parku, uložené podľa miestnej príslušnosti na Okresnom úrade Rožňava, Okresnom úrade Revúca a na Okresnom úrade Košice okolie. Ďalším zdrojom informácií o národnom parku a o vymedzení jeho hranice je Štátny zoznam osobitne chránených častí prírody a krajiny (ďalej len „štátny zoznam“), do ktorého sa podľa § 51 ods. 4 zákona zapíše národný park po vyhlásení ochrany. Štátny zoznam, ako aj výpisy z neho, sú verejnosti prístupné a sú uložené na príslušných orgánoch ochrany prírody. Zdrojom informácií je aj kataster nehnuteľností, keďže chránené územia sú predmetom evidencie katastra nehnuteľností. Správa katastra nehnuteľností na základe podkladov predložených Správou Národného parku Slovenský kras so sídlom v Brzotíne vyznačí chránené územie v katastri nehnuteľností po jeho zápise do štátneho zoznamu. V katastri nehnuteľností bude územie národného parku evidované jednak v súbore geodetických informácií (zobrazením hranice, pričom platí, že vyznačením hranice sa nevytvára nová parcela), ako aj v súbore popisných informácií.

**K § 3**

Vymedzené územie je v súlade s § 19 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon“) zaradené do kategórie národný park s navrhovanými zónami A, B, C a D, pre ktoré platí piaty, štvrtý, tretí a druhý stupeň ochrany. Zonáciou národného parku vznikne (podľa § 16 zákona) zóna A vo výmere 8 591,80 ha, čo predstavuje 24,18 % výmery navrhovaného národného parku, zóna B so štvrtým stupňom ochrany (podľa § 15 zákona) vo výmere 1 187,29 ha, čo predstavuje 3,34 % výmery navrhovaného národného parku, zóna C s tretím stupňom ochrany (podľa § 14 zákona) vo výmere 25 712,58 ha, čo predstavuje 72,37 % výmery navrhovaného národného parku a zóna D s druhým stupňom ochrany (podľa § 13 zákona) vo výmere 36,21 ha, čo predstavuje 0,10 % výmery navrhovaného národného parku.

Prehľad výmer a podielu stupňov ochrany podľa súčasného právneho stavu a v zmysle nariadenia vlády je uvedený v tabuľke.

|  |  |  |  |  |
| --- | --- | --- | --- | --- |
|  | Stav pred účinnosťou nariadenia vlády Slovenskej republiky | | Stav po účinnosti nariadenia vlády Slovenskej republiky | |
| Národný park Slovenský kras spolu | 34 611,08 ha | 100 % | 35 527,88 ha | 100 % |
| Piaty stupeň ochrany | 1 233,79 ha | 3,56 % | 8 591,80 ha | 24,20 % |
| Štvrtý stupeň ochrany | 96,90 ha | 0,28 % | 1 187,29 ha | 3,30 % |
| Tretí stupeň ochrany | 33 280,39 ha | 96,16 % | 25 712,58 ha | 72,40 % |
| Druhý stupeň ochrany | 0 ha | 0 % | 36,21 ha | 0,10 % |
|  |  |  |  |  |
| Ochranné pásmo spolu | 11 741,57 ha | 100 % | 5 715,98 ha | 100 % |
| Štvrtý stupeň ochrany | 57,16 ha | 0,48 % | 57,16 ha | 1,00 % |
| Druhý stupeň ochrany | 11 684,41 ha | 99,52 % | 5 658,82 ha | 99,00 % |

Pri vymedzovaní zón sa zohľadňovala prítomnosť biotopov, ich zachovalosť a vzácnosť, intenzita lesníckeho a poľnohospodárskeho využívania, rekreačno-športové a iné využívanie územia, výskyt zastavaných plôch, infraštruktúry, verejných zariadení a priestorov s iným funkčným zameraním.

Časové ani územné obmedzenie platnosti zákazov a obmedzení podľa § 13 až 16 zákona sa neuplatňuje.

**K § 4**

Identifikuje sa ochranné pásmo podľa okresov a jednotlivých katastrálnych území. Jeho funkciou je eliminovať alebo zmierňovať negatívne vplyvy na územie národného parku. Výmera ochranného pásma je 5 715,98 ha a platí v ňom druhý stupeň ochrany. V ochrannom pásme sa nachádzajú dve prírodné rezervácie (PR) - PR Zemné hradisko o výmere 55,94 ha a PR Pod Fabiánkou o výmere 1,22 ha, v ktorých platí 4. stupeň ochrany. Podiel týchto dvoch prírodných rezervácií predstavuje 1,0 % výmery ochranného pásma.

**K § 5 a k prílohe č. 2**

Národný park Slovenský kras sa vyhlasuje s cieľom ochrany prirodzených procesov na podstatnej časti územia. Účelom jeho vyhlásenia je tiež zabezpečenie priaznivého stavu predmetov ochrany národného parku, ktorými sú (prioritné) biotopy európskeho významu a biotopy národného významu, druhy rastlín európskeho a národného významu, druhy živočíchov európskeho a národného významu, druhy vtákov, ako aj abiotické javy, ktoré sú uvedené v prílohe č. 2 nariadenia vlády.

Typy biotopov európskeho významu uvedené v prílohe I smernice o biotopoch sú založené na klasifikácii biotopov CORINE, ktorá bola pri vzniku tejto smernice jediným klasifikačným systémom biotopov. Vzhľadom na revíziu a zmenu klasifikačného systému, pri ktorej sa okrem iného typy biotopov rozdelili na podtypy, kódy biotopov v prílohe I uvedenej smernice už plne nekorešpondovali s kódmi a opismi rôznych kategórií biotopov klasifikačného systému. Z tohto dôvodu vznikol „Interpretačný manuál biotopov európskeho významu“, ktorý vysvetľuje a uvádza jednotlivé podtypy biotopov, spadajúce do danej kategórie / typu biotopov. Prevod slovenského systému biotopov na kódy biotopov príloh smernice tvorí prílohu 1 Katalógu biotopov Slovenska, kde je pri každom biotope uvedené okrem iných informácií aj vzťah medzi slovenským a inými klasifikačnými systémami biotopov.

Dôvodom rozdelenia typov biotopov na podtypy bola okrem iného aj skutočnosť, že určité typy biotopov boli pri príprave smernice Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín (Ú. v. ES L 206, 22.7.1992; Mimoriadne vydanie Ú. v. EÚ, kap. 15/zv. 2) stanovené „širšie“ (napr. brehové porasty riek v nížinách sú odlišné od brehových porastov horských riek). Je preto presnejšie uvádzať podtypy biotopov uvedené vo vyhláške č. 170/2021 Z. z., ktoré súčasne obsahujú aj kódy biotopu európskeho významu.

Pre nesplnenie záväzkov na označenie území európskeho významu a na určenie cieľov ochrany a opatrení vedie Európska komisia voči Slovenskej republiky konanie (aktuálne vo fáze odôvodneného stanoviska) k porušeniu č. 2019/2141. Navrhovaný Národný park Slovenský kras zasahuje do územia európskeho významu SKUEV0284 Teplické stráne, SKUEV0340 Český závrt, SKUEV0341 Dolný vrch, SKUEV3341 Dolný vrch, SKUEV0342 Drieňovec, SKUEV3342 Drieňovec, SKUEV0343 Plešivské stráne, SKUEV0345 Kečovské škrapy, SKUEV3345 Kečovské škrapy, SKUEV0346 Pod Strážnym hrebeňom, SKUEV0347 Domické škrapy, SKUEV0349 Jasovské dubiny, SKUEV0350 Brzotínske skaly, SKUEV0352 Hrušovská lesostep, SKUEV0353 Plešivská planina, SKUEV3353 Plešivská planina, SKUEV0355 Fabiánka, SKUEV3355 Fabiánka, SKUEV0356 Horný vrch, SKUEV3356 Horný vrch, SKUEV0737 Palanta, SKUEV0920 Sokolia skala, SKUEV0922 Bubeník, SKUEV4000 Silickobrezovské lúky, SKUEV4001 Lúky Horného vrchu a do Chráneného vtáčieho územia **Slovenský kras** (kód SKCHVU027). Zonácia Národného parku Slovenský kras preto prispeje k splneniu týchto záväzkov v danej lokalite.

**K § 6**

Vyhlásením nariadenia vlády sa zruší uvedený právny predpis, ktorý sa nahradzuje týmto nariadením vlády.

**K § 7**

Účinnosť nariadenia vlády sa vzhľadom na predpokladanú dĺžku legislatívneho procesu a potrebnú legisvakačnú lehotu navrhuje na 1. januára 2024.